देहरादून स्थित राष्ट्रीय दृष्टि बाधितार्थ संस्थान (एनआईवीएच) के एक शिक्षक पर छात्राओं द्वारा यौन उत्पीडन के आरोप लगाये जाने के बाद संस्थान की निदेशक अनुराधा डालमिया ने इस्तीफा दे दिया है । उत्तराखंड बाल अधिकार संरक्षण आयोग की अध्यक्ष उषा नेगी ने जांच के लिए संस्थान का दौरा किया था जिसके बाद निदेशक ने कल शाम अपने पद से इस्तीफा दे दिया । छात्राओं ने आरोप लगाया था कि संगीत शिक्षक उन्हें अनुचित तरीके से स्पर्श करते हैं और उसे गिरफ्तार करने के अलावा उन्होंने मांग की थी कि आरोपी को बचाने का प्रयास करने के लिए निदेशक को हटाया जाए। अपनी मांग को लेकर छात्राओं ने आंदोलन शुरू किया था। उत्तराखंड बाल अधिकार संरक्षण आयोग की अध्यक्ष उषा की मौजूदगी में अनुराधा ने संस्थान के निदेशक पद से इस्तीफा दिया । उषा ने अनुराधा के इस्तीफा देने की पुष्टि की लेकिन कहा कि उन्होंने ऐसा अपनी इच्छा से किया है ।